LidanRubinov/Halacha-QA huggingface dataset:
שאלה: עיורון צבעים מום קשה?: הופתעתי לקרוא את השאלה והתשובה לגבי עיורון צבעים ובה הרב אמר ש"עיורון צבעים הוא מחלה הפוגעת בתפקודו של האדם, הוא לא יכול להיות רב או נהג ומקצועות רבים אחרים ולכן מותר לה להרות בהפריה מלאכותית (מהבעל כמובן!) ולעשות אבחון גנטי לפני ההפריה". לשלושה אנשים במשפחתי יש עיורון צבעים וזה כמעט ולא פוגע בתפקודם, לכולם רשיון נהיגה, אחד חובש קרבי ונהג אמבולנס, כולם בעלים ואבות למשפחות עם ילדים בריאים ב"ה ולכן היה די כואב לקרוא תגובה זו. יתכן ויש רמות שונות לדבר זה אך אנו מעולם לא ראינו זאת כ"מום" או "חולי" שגורם לאדם למוגבלות שהיינו בכלל חושבים לעשות לגביו אבחון גנטי?
תשובה: אבקש את סליחתכם. לא הגדרתם בדיוק את דרגת העיוורון, אם המדובר בעיוורון קל אכן אין הצדקה להפריה מלאכותית ולא היה מקום לשאלתכם. אני התיחסתי לעיורון חמור הפוסל אדם מתפקידים רבים. במקרה כזה מותר ללדת באמצעות הפרייה מלאכותית.
שאלה: בריתה לבת גויה: מה עושים במצב שחבר שלי התחתן עם אישה יפנית גויה והם נשואים ברמה האזרחית, ועוד כחודשיים מתכנן בריתה לבת שתיוולד אני אהיה מוזמן כמו רבים אחרים. אי הגעה יפגע בו. והרבה לפני שהכיר אותה הוא מכיר את דעותיי בקשר לדת ואת התחזקותי ומבחינתו זה נופל על אוזניים ערלות. אני מרגיש שאני כמו כל השאר אתן לגיטמציה לכל מה שקשור בעניין בכך שאבוא אחגוג איתו אברך למזל טוב ואתן מתנה כאילו שמדובר בבריתה כדת משה וישראל, ומצד שני אני ממש לא בעמדה או ביכולת של לשפוט או להעיר. מה לעשות?
תשובה: איני מכיר את המושג בריתה ואין כל סיבה להשתתף במסיבה זו ואם חברך יקפיד עליך לא נורא, מותר לך לנהוג לפי מצפונך ולא להשתתף במסיבה שתולדתה באיסור.
שאלה: הלכות מקווה לגברים: כגבר, מה עליי לבצע (כהכנה) לפני כניסה למקווה, ואיך לנהוג בזמן הטבילה?
תשובה: תרחץ גופך היטב ותסרק שערות ראשך ע"מ שלא יהיו קשרים ותטבול.
שאלה: ציצית בקשר רמב"ם לאשכנזי: האם לאשכנזי מותר ללכת עם ציצית בקשירת רמב"ם ולא כדרך הקשירה המצויינת בקיצוש"ע כמנהג אשכנז ומדוע?
תשובה: אם הולך עם תכלת, יקשור כשיטת הרמב"ם, אבל אם הולך עם לבן, יקשור כמנהג אשכנז ששונה מאז איבוד התכלת.
שאלה: מה בין חמסה לחמסה: שמעתי שהחמסה שלה שני אגודלים הינה "ערבית" והחמסה שלה אגודל אחד הינה יהודית, ולאחרונה אמרה לי מישהי שבעצם כל החמסות במקור ערביות. 1. אם מקור החמסות אכן ערבי האם אין בעיתיות בכך עבורנו היהודים? 2. אני איני משתמשת בחמסה כקמיע, אך אם קיבלתי מתנה בה משולבת החמסה מה לעשות עימה, או לחלופין האם מותר לתת מתנה מסוג זה? 3. המון חנויות (בעיקר של מתנות ומזכרות) שופעות חמסות במגוון עיצובים ולעיתים בתוספת תפילת הדרך וברכת הבית וכו, אם יש בעייתיות כנ"ל, מה יש לעשות בנידון?
תשובה: על מקור היד בצורת חמש אצבעות כסגולה נזכר בדברי החיד"א, והכונה לאות ה' משם ד' ולאו דוקא צורת היד. ואם הדבר קשור לדבקות האמונה ב-ד' המביאה גם לתיקון המידות יש תועלת ככל תפילה המחנכת את האדם להיטיב את דרכיו ובזה סגולתה. ויש שבמקום היד מציירים את האות ה' ואולי כך רצוי יותר. כמובן שעדיף לא להשתמש בסגולות אלא להתחזק באמונה ובשמירת התורה. אך אין בצורה זו איסור ולא חייבים להשמיד, ואם נכתב על הצורה תפילה אין לזרוק משום קדושת התפילה.
שאלה: אמונות דתיות חדשות במשבר: למה בתקופות משבר נקלטות בקלות אמונות דתיות חדשות?
תשובה: עת משבר היא עת שבה האמונות שהיו מבוססות בעבר כבר אינם יכולות לשמר את יסוד הקודש. ומאידך האמונות החדשות עדיין לא הוטמעו היטב באומה ולכן בעת מעבר זו שיש חיפוש אחר האמונה, אמונות רבות חדשות יכולות להיקלט.
שאלה: ההיסטוריה של המספרים ביהדות: כל הזמן אני קורא בכל מיני מקומות שהמקור למספרים בהם משתמשים, מגיע מן הבבלים מוסלמים וכו, היות ואנחנו קיימים יותר זמן מכל העמים והתלמוד שלנו שופע בחישובים מספריים האם הרב יכול להרחיב קצת בנושא או לחילופין להפנות אותי למקורות ביהדות שמדברים על הנושא של משמעות המספרים ביהדות?
תשובה: נכון הדבר שהמספר פחות חשוב אצלנו מן האותיות, כיון שעיקרו עוסק בכמות ולא באיכות. אף על פי כן כאשר הוא מחובר לתוכן הפנימי יש לו חשיבות רבה אצלנו. דוגמא לדבר : אין קדושה שורה כאשר אין מנין. מספר השבע קשור לכל חגי ישראל, שבעת ימי הפסח, שבעה שבועות לספירת העומר, ראש השנה בחודש השביעי,יום הכיפורים בעשור לחודש השביעי, שבעת ימי סוכות וכמובן שבת, שמיטה ויובל. אולם אין ההקדושה מתחילה מהמספר אלא מהתוכן שממלא את הכמות, ועיין בפרקי אבות פרק חמישי שכולו בנוי על פי מספרים ובפירוש המהר"ל שם.
שאלה: אכילת חיטים שעורים שיבולת שועל בפסח: האם מותר לאדם יהודי לקטוף בחול המועד פסח חיטה או שעורה או שיבולת שועל כשהם ירוקים ולאכול אותו מייד?
תשובה: זו חיטה השמורה משעת קציר ומותרת לאכילה.
שאלה: מישהו שלא נטל נגע בי: אני ילד בבית הספר, ובהפסקת אוכל יוצאים ליטול ידיים (רק מי שיש לו לחם), ולפעמים ילדים רוצים שאני אצטרך ליטול ידיים שוב, אז הם נוגעים לי בידיים. האם אני באמת צריך ליטול ידיים שוב?
תשובה: אם הידיים שלך יבשות כשנגעו בך או שמי שנגע בך כבר נטל את ידיו אתה לא צריך ליטול שוב ידיים אבל אם הם נגע בך ילד שלא נטל והידיים שלך רטובות אתה צריך ליטול שוב את הידיים. (שולחן ערוך אורח חיים סימן קסב סעיף ד)
שאלה: אכילת מצה כל שבעה: כת"ר כתב בספרו פניני הלכה פסח עמוד 164-5 שגם להגר"א וסיעתו האוכל יותר מכזית בסעודה בשבעת ימי הפסח (להוציא ליל הסדר) אין בידו מצוה, רציתי לשאול מנלן לכת"ר חידושו זה?
תשובה: לדעת הסוברים שיש מצווה לאכול מצה בכל ימי הפסח המצווה היא כדוגמת המצווה בליל הסדר, אלא שבליל הסדר היא חובה ובשאר הימים מצוות רשות. לפיכך, כשם שבליל הסדר המצווה היא לאכול כזית ולא יותר, כך גם בשאר סעודות הפסח. ומה שאנו אוכלים עוד מצה בליל הסדר לכורך ואפיקומן אינו מצד עצם המצווה לאכול כזית מצה אלא תוספות שהוסיפו חכמים לעניין ליל הסדר, ואינם שייכים לשאר ימי הפסח.
שאלה: שומשום ואבקת מרק - חמץ?: האם שומשום הוא חמץ גמור, האם אפשר למכור אותו בפסח או שצריך לשרוף אותו? והאם אבקת מרק עוף שנמכרת בימות החול היא חמץ גמור?
תשובה: דבר שאין בו איסור בל יראה וכן קטניות לאשכנזים לא צריכים מכירה, מספיק לשים אותם במקום שודאי לא תבואי להשתמש בהם בפסח.
שאלה: כיוון שעון מעורר בשבת: אם יש שעון מעורר שהשעה שלו מכוונת והוא מופעל, האם מותר בשבת להזיז את המחוג של זמן הצלצול?
תשובה: אם ברגע הנגיעה לא חל שום שינוי, מותר.
שאלה: להודיע למוהל שהיילוד גוי? : לחברי נולד בן מאישה שאינה יהודיה. כיון שהם חיים בארץ החליטו לעשות לו ברית, המוהל שהוזמן לאירוע אינו יודע שהאם אינה יהודייה. 1.האם עלי להשתתף באירוע זה? 2.האם יש עלי חובה להודיע מראש למוהל שהתינוק גוי?
תשובה: 1. השתתפותך בטקס נותנת לגיטימציה למעשה אונאה. 2. חייבים להודיע למוהל כדי למנוע אונאה שלא יחשבו בטעות שהילד יהודי.
שאלה: "גליכול" כשר לפסח?: ישנו תכשיר תרופה הומאופטית המקלה על הגזים אצל תינוקות, לתכשיר קוראים "גליכול בייבי" היבואן של התרופה הוא "הומגליל", רציתי לדעת האם התרופה כשרה לפסח?(לשאר ימות השנה יש כשרות של חתם סופר ושל הרבנות)
תשובה: את יכולה להשתמש בתרופה זו לצורך התינוק.
שאלה: הכשרת בלנדר לפסח: איך מכשירים בלנדר לפסח, הקערה עשויה מפלסטיק יש בו סכינים וגומיה. איך מכשירים כל חלק בו? (לפי הספרדים) יש לציין שבבלנדר השתמשו רק לעשיית טחינה.
תשובה: כיון שהשתמשו בבלנדר רק לעשיית טחינה ולא היה בזה חמץ כלל - אין צורך אלא לנקות במים. הרב אברהם וסרמן.
שאלה: הטבלת כלים לאחר מכירתם לגוי: האם לאחר מכירת החמץ והכלים לגוי יש להטביל הכלים לאחר הפסח או שישנה אפשרות לפיה אמכור את החמץ הבלוע בכלים (באם יש) ולא את הכלים עצמם? בנוסף, איני נמצאת בביתי כלל בפסח. האם ישנה בעיה למכור את כל החמץ, כולל לחמניות במקפיא, ולהשתמש בהם לאחר החג?
תשובה: א. המנהג שלא להטביל (פסקי תשובות סימן תמח, אות ח), ולפי כל הנוסחים שכתובים בשטרי המכירה כך שלא משנה אם היה כתוב החמץ הבלוע או הכלים הבלועים חמץ. ב. אין מוכרים חמץ גמור כמו לחמניות אטריות וכדומה, אלא במקרה של הפסד מרובה, ואין הדבר קשור לשאלה אם נמצאים בבית או לאו. הרב אברהם וסרמן.
שאלה: הכשרת שולחן לפסח: האם יש צורך להכשיר שלחן המצופה בשיש, חשבתי שאין צריך להכשירו מאחר ואינו משתמש בו בחם אלא בקר, ואף אין דרך להשתמש ישירות בשלחן אלא ע"י כלים. האם צדקתי בדברי?
תשובה: אכן צדקת, ושולחן שאין משתמשים בו בחם אין צורך להגעילו אלא לנקותו בלבד. אבל עניין השיש אינו הגדר הקובע. הרב אברהם וסרמן.
שאלה: פוחד שלא תהיה איתי: אני עתיד להתחתן בעוד 3 חודשים ב"ה. אני והארוסה רוכשים דירה, מתוך 100 של הדירה היא מביאה 80 ואני 20 נותרים. היא ביקשה לרשום בחוזה כמה כל אחד יש זכויות מהדירה. רציתי לציין בנוסף שיש לנו פער בהשכלה, אנחנו מסתדרים בהכל ממש טוב ב"ה, אך מפריע לה שאני לא לומד לתואר, היא רוצה שאני אביא משכורת גבוהה והיא הישגית ואני לעומתה שואף לבינוניות, ומעדיף להתרכז יותר ברוחניות פרנסה. אני פוחד מהתחושה שהיא לא תהיה איתי גם אם אני אחליט להכניס משכורת לא ממש גבוהה או שלא תאהב איתי בכל מצב ממש, אני רוצה את חוות דעת הרב הכנה.
תשובה: אתה מעלה שאלה כבדה. עליכם ללבן ביניכם את השאלה הזו האם תוכלו לבנות חיים משותפים טובים לאורך ימים. האם היא מעריכה את הכוחות שלך. ואף שהיא יותר למדה בכל זאת היא מכירה שיש לה מה לקבל ממך. אתה תביא לבית את הרוחנית את המדות טובות שלך. אך אם היא מצפה שתיהיה אדם אחר אי אפשר לבנות על זה, היא צריכה לרצות אותך כמו שאתה עכשיו. נאחל לכם שתבררו היטב את הקשר ביניכם ותוכלו לבנות בית מאושר לאורך ימים ושנים.
שאלה: רוטב סויה בפסח: האם ניתן להשתמש ברוטב סויה בפסח?
תשובה: לפי האשכנזים סויה מוגדר כקטניות ואין להשתמש במוצרי סויה, לפי הספרדים תלוי במרכיבים ששמים ברוטב וכן צריך הכשר לפסח. לא ידוע לי על הכשר מסויים.
שאלה: האם נייר כסף צריך כשרות לפסח?: האם נייר כסף שיש עליו כשרות מהודרת, אפשרי להשתמש בו בפסח על אף שלא מצוין שהוא כשר לפסח, ומאידך גם לא מצוין שהכשרות עליו הינה רק לימות השנה?
תשובה: אפשר להשתמש בנייר כסף שהזכרת.
שאלה: מכירת חמץ קשה בעיני: נושא מכירת חמץ הוא קשה בעיני, לא מצאתי במשנ"ב ובשו"ע מקור לאופן המכירה הקיים, רק לנתינה מפורשת של החמץ לגוי או השנאת השטח כאשר לגוי יש את רשות הכניסה לשטח כסף. אשמח לדעת איך המנהג השתלשל לצורתו הנוכחית. כמוכן עלי לציין כי מנהג זה הביא לבעיות, חברה של אישתי לדוגמא שאינה שומרת שבת אך שומרת על הלכות פסח סיפרה לה כי שמה בארון סגור את כל מוצרי החמץ עד לאחר הפסח. לא היתה מודעת כלל לבעית בל יראה ובל ימצא. כמו כן אשמח לדעת האם ישנה בעיה להשאיר את המוצרים הבאים בבית בפסח והאם מותר להשתמש בהם: 1. כלי קפה פתוח. 2. בשר טרי קפוא. 3. תרופות למיניהם. 4. משחות שיניים ללא חותמת לפסח. 5. בשמים וכדומה. 5. גרעיני תירס (פופקורן). 6. אבקת אפיה.
תשובה: אתה צודק שצורת המכירה הנהוגה היום היא השתלשלות מאוחרת שאינה כתובה בספרי הפוסקים הקדמונים. על כך נכתבו ספרים רבים. יש ספר שלם המבאר ענין זה ולא אוכל במסגרת זו להענות למבוקשך. אולם ודאי הינך צודק שגם במכירה הנהוגה היום יש לרכז את החמץ במקום מוגדר ובמקום שאין אדם יכול לגשת לשם בפסח בדרך שיבוא לקחת משם דברים, ובהלכה ענין זה מוזכר בעשיית מחיצה בין הדבר הנמכר לבין שימוש היהודי. לכן עדיף לשים את הדברים הנמכרים במרפסת או במחסן שאינו השימוש התמידי בבית. בפסח יש ללכת למקומות אלו רק בליווי עוד מבוגר. בכל אופן אין בידנו לזלזל במנהג ישראל ומנהג מכירת חמץ השתרש בכל קהילות ישראל. והחתם סופר באר שהוא מבוסס על כך שמהתורה ביטול מועיל. וחכמים הצריכו להוציא חמץ מהבית בכדי להראות את הרצינות שבביטול. לכך מועילה המכירה. בכל אופן רבים מחמירים שלא למכור חמץ גמור או תערובת חמץ. מבין הפריטים שהזכרת צריך לכלול במכירה תרופות מתוקות, ואבקת אפיה.
שאלה: מצה עשירה בערב פסח: הרב השיב כי "אשכנזים לא אוכלים מצה עשירה בפסח, ולכן זה נחשב לגביהם כחמץ, ודינו כמו כל אכילת חמץ בערב פסח. לספרדים זו מצה, ולכן גם להם אסור לאכול אותה, מפני שלא אוכלים מצה בערב פסח". מסימנים תסב ותעא ב, בשו"ע והרמ"א משמע אחרת אשמח להבין את הדברים לאשורם, בין למנהג האשכנזים שמשמע שאין זה חמץ אלא שנהגו לא לאכול וכמוכן אין הרמ"א מגיה על מנהג המחבר לאכול עד שעה עשירית מצה עשירה, ובין למנהג המחבר כשמשמע בטור וברמ"א שמצה אסור לאכול כל היום כולו אבל פת רק משעה עשירית דהיינו מצה עשירה.
תשובה: בערב פסח לא אוכלים מצה שיוצאים בה ידי חובה בפסח. ולכן מותר לאכול מצה עשירה בבוקר ערב פסח. לשו"ע אפשר לאכול עד השקיעה, ולאשכנזים אסור לאכול אותה מפני שחוששים לחימוץ מואץ, ולכן אסור לאכול מזמן התחלת איסור אכילת חמץ.
שאלה: טפסי שחרור בחול המועד: ישנם בני"שים שמתגייסים השבוע ל"מבצע פסח" מטעם הרבנות הצבאית, ואנו אמורים להשתחרר ביום א דחול המועד (יום רביעי, ט"ז ניסן). האם מותר לנו לחתום על טפסים שונים שיבקשו מאיתנו בבקו"ם, או לומר לחייל שאינו דתי לכתוב ולחתום במקומי?
תשובה: אם ללא החתימה לא תוכלו להשתחרר היא צורך המועד והיא מותרת.
שאלה: עריכת סדר בצבא: התגייסתי השבוע במסגרת "מבצע פסח" של הרבנות הצבאית, בו אמורים לקחת בני"שים לבסיס צבאי בו אין רב, ותפקידנו לנהל את ליל הסדר. רציתי לשאול כיצד לדעת הרב ראוי לערוך את הסדר, על מה כדאי לדבר, ובמה להאריך לקצר?
תשובה: רצוי להדגיש את השייכות של יציאה לחירות גם בזמננו, שיציאה מעול הגויים היא גם השתחררות מאורח חייהם המוסב על רדיפות, תענוגות והצלחה בעני בני אדם. דרכנו מחנכת לאמת ולמידות טובות מפני טובתם ולא לשם השגת רווחים. כמו כן לחזק את האמונה בהשגחה האלוקית על ישראל בכלל וגם על כל פרט, בידיעה ש-ד' גומל לחסיד כמפעלו ולרשע כרשעתו.
שאלה: אפיית לחם תירס משמרים בפסח: האם מותר לאפות לחם מתירס עם שמרים בפסח? (ספרדים)
תשובה: רק אם השמרים כשרים לפסח! אך אולי תוכלו להשתמש באבקת אפיה כשרה לפסח במקום שמרים.
שאלה: דיני סיום מסכת: א) סיימתי מסכת לפני יותר מחודש. האם עדיין עלי לעשות סיום? ב) מהי החשיבות בעשיית הסיום?
תשובה: בגמרא (שבת קיח ב) מסופר על אביי שהיה ראש ישיבה והיה עושה יום טוב לכל התלמידים כאשר אחד מהם היה מסיים וכנראה שטעמו של אביי הוא כדי לדרבן את תלמידיו לסיים נושא שלם ולהיות בקי בו וכמו שהגמרא בכתובות (יז א) אומרת שאין לסמוך לרב מי שלמד חלק ממסכת (על פי פירוש הערוך בגליון בצד). ונראה שאת הסיום יש לעשות ביום שמסיימים ומותר להשאיר קצת עד ליום מתאים ולסיים אז. (שפתי כהן יורה דעה רמו ס"ק כז).
שאלה: ליפתית בפסח: ישנם מוצרי שוקולד כשר לפסח ובסוגרים כתוב "מכיל ליפתית" האים ליפתית זה מין קטניות, אם כן למה לא כותבים לאוכלי קטניות בלבד, במשך השנה לא כתוב "מכיל ליפתית"?
תשובה: נחלקו לגבי ליפתית האחרונים האם יש בזה גזירת קטניות. ומי שאינו מקפיד על שמן כותנה גם יכול שלא להקפיד על ליפתית. רק מי שקיבל על עצמו איסור לאכול שמן כותנה יאסר בליפתית. אם אין לך מנהג אתה יכול לאכול ליפתית.
שאלה: הכשר על מים מינרלים: אצלנו בבית משתמשים במים מינרליים. גיליתי שאין עליהם הכשר. האם בימות השנה הרגילים מותר לשתות את המים האלה, והאם בפסח מותר לשתות מים אלה?
תשובה: מים ללא תוספות לא צריכים הכשר.
שאלה: מצה לילדים לפני פסח: האם יש בעיה שילדים יאכלו מצה לפני פסח, ומה צריך לברך על מצה לפני פסח?
תשובה: כל ילד שיש חיוב לספר לו סיפור יציאת מצרים אין להאכילו מצה בערב פסח. הגיל הוא בערך מגיל חמש. לפני כן מותר להאכיל. לגבי הנוהגים שלא לאכול מראש חודש תלוי במנהג המשפחה. אם לא ידוע המנהג ניתן להאכיל את הקטנים עד לערב פסח.
שאלה: סגירת הבית לפסח: מה המינימום שאנחנו צריכים לעשות מבחינת הכנת הבית לפסח אם הבית יהיה סגור כל ימי החג (אף אחד לא יהיה בו גם לא לביקור קצר)?
תשובה: כדי לא לעבור על בל יראה צריך לנקות את הבית מחתיכות של חמץ. אין איסור שישארו פרורים בבית. אי אפשר למכור את כל הבית משום שחייבים לעשות בדיקת חמץ. הצעתי שתמכרו את המטבח ואת הארונות בבית. את שאר המקומות הגלויים תעשו ניקיון רגיל ותבדקו בליל י"ד אותם שאין חתיכות חמץ. אם יש ילדים קטנים כדאי גם למכור את ארון המשחקים שלהם.
שאלה: אשכנזי שמבשל קטניות בפסח: האם מותר לאשכנזי לבשל קטניות בפסח, ולהשתמש אח"כ בכלים שבישל לבשל אוכל לעצמו (שאינו קטניות)?
תשובה: מותר לאשכנזי לבשל קטניות לצורך ספרדי. אולם אין להשתמש בכלים בתוך 24 שעות מהבישול. לאחר 24 שעות מצד הדין מותר להשתמש בכלים הנ"ל.
שאלה: עוגיות מקמח מצה בערב פסח: האם ניתן לאכול עוגות מקמח מצה בערב פסח לאחר השעה התשיעית?
תשובה: קמח מצה שנאפה בעוגה נוהגים שלא לאוכלו בערב פסח. לעומת זאת אם הקמח מצה עבר תהליך של בישול  כגון קניידלך  מותר מצד הדין לאכול בערב פסח. אולם יש משפחות שגם זאת נהגו שלא לאכול.
שאלה: אכילת מצה לפני פסח: אנחנו נוהגים שלא לאכול מצה מר"ח ניסן. שאלתי היא: האם מותר לאכול לפני פסח מצה שאין לה צורת מצה, כמו למשל, מצה ברייט?
תשובה: מצד הדין אין איסור עד ערב פסח. בערב פסח טיגון עמוק נחשב כבישול ומצד הדין מותר. אולם במשפחתינו ואני מניח שגם במשפחתך, נהגו שלא לאכול את המצה גם בצורה של מצה ברייט.
שאלה: כדורי חילבה בפסח: אני מניקה תאומים בני חצי שנה ולוקחת תוספת להנקה: כדורי חילבה. מה הדין בפסח? יש לציין שאני אשכנזיה.
תשובה: חילבה זה קטניות. אולם מכיון שזה בא בדרך של כדורים וזה לא דרך אכילה מותר לקחת כדורים אלו אם זה נצרך לחיזוק ההנקה.
שאלה: אפונה סנפרוסט לפסח: אני ספרדי, האם צריך הכשר מיוחד לאפונה סנפרוסט לפסח?
תשובה: לצורך אכילה מקפידים שיהיה הכשר מיוחד לפסח. לצורך שמירה אין צורך בהכשר וניתן להשאיר במקפיא עד לאחר פסח.
שאלה: כמה מצות צריך לאכול בליל הסדר?: כמה מצות שמורות צריך לאכול בליל הסדר כדי לצאת ידי חובת אכילת מצה והאם חייב מצות שמורות עבודת יד או מספיק שמורות מכונה?
תשובה: בליל הסדר חייבים לאכול בתחילת הסעודה שני כזיתים ובסוף הסעודה עוד כזית לשם אפיקומן. יש מחמירים ואוכלים רק ממצות יד, אולם יש להקפיד מאד על הכשר מהודר וידוע. אולם רוב הפוסקים התירו לצאת ידי חובה גם במצות מכונה ובתנאי שתהינה שמורות משעת קצירה. השיעור לפי האשכנזים במצות מכונה לצורך שני הזיתים בהתחלה הוא בשיעור של שלשת ריבעי מצת מכונה. ולאפיקומן שליש מצה. ולספרדים מחמירים יותר והשיעור לשני הזיתים בהתחלה הוא מצת מכונה שלמה.
שאלה: כיסוי העיניים בקריאת שמע: באיזה יד יש לכסות את העינים בזמן אמירת שמע ישראל, האם ישנה נ"מ בין ימיני לשמאלי?
תשובה: יש לכסות ביד ימין וכן הדין לשמאלי. (משנה ברורה סימן סא ס"ק יז וילקוט יוסף סימן סא סעיף ד)
שאלה: שיעורי בית בחול המועד: האם מותר לי לעשות שיעורים בחול המועד פסח? הרי אני לומד ויש לי בגרויות אחרי פסח.
תשובה: מותר.
שאלה: פלטה לשיניים בפסח: הפלטות שלי מורכבות על השיניים ואפשר להוציא אותם. הם מלאות בחמץ. כיצד יש להכשיר אותם?
תשובה: לנקות אותם היטב. לאחר מכן לשים מים רותחים בכוס ולשים אותם בתוכם, יש מחמירים שלא לאכול חמץ חם 24 שעות לפני ההכשרה.
שאלה: תה עם עשב חיטה בפסח: יש לי תה שברכיבים שלו כתוב "עשב חיטה" האם זה חמץ, והאם ניתן למכור אותו, כאשר בד"כ אנחנו לא מוכרים חמץ גמור?
תשובה: לא ידוע לי. אני מניח שזה לא חמץ שהרי זה רק עשב. גם אם התערב מהגרעין יש ספק האם עבר תהליך של החמצה. לכן לפי דעתי ניתן לכלול במכירה.
שאלה: תיקון רחל בשמיטה: האם אסור להגיד תיקון רחל בכל שנה הבאה בגלל השמיטה, התחלתי לאחרונה לקום מוקדם ולקרוא ממש בלב שבור וזה ממש עוזר לי לכל היום, אם אני ארגיש שזה ממש חסר לי יש לי על מי לסמוך ולקרוא תיקון רחל, או שזה אסור לכל הדעות?
תשובה: ענין תיקון רחל הוא מתוך מה שנזכר כי גם בשמים יש צער גדול על שפלותם של ישראל והפגימה בקדושתם. צער זה לא קיים בשבתות ובמועדים שאז קדושת ישראל פועלת להרים את מדרגתם. ומי שאומר דברי צער בשבת גורם נזק יותר מאיזה תועלת. כידוע נקראת השמיטה בתורה "שבת הארץ", משמעות הדברים היא כי קדושת השבת מאירה על ארץ ישראל על כן בשנת השמיטה יש לחפש פיוטים של כיסופים ל-ד' ולא חלילה של צער.
שאלה: בדיקת חמץ ושמרים: א.בעלי עובד במשמרת לילה ביום ראשון החל משעה 19.00מתי יוכל לבדוק חמץ, הכי מוקדם? ב.אנו מקפידים לאחר החג לקנות מוצרים מקמח שנטחן לאחר הפסח. מה דין שמרים יבשים, האם ניתן לרכוש למחרת החג?
תשובה: אי אפשר לעשות בדיקה לפני השעה 7.00 בערב. הפתרון שהוא ימנה מישהו שליח לעשות בדיקה במקומו. שמרים היום הם לא על בסיס שעור אלא על בסיס מולסה לכן אין בהם דין חמץ שעבר עליו הפסח.
שאלה: ניר מטבח לפסח: האם יש צורך בהכשר לפסח על נייר מטבח?
תשובה: על נייר מטבח שמנגבים בו ידיים אין צורך בהכשר.
שאלה: משיח בעל תשובה?: האם המשיח יהיה בעל תשובה?
תשובה: כשיבוא בעזרת ה' במהרה בימינו נדע זאת.
שאלה: תנור שאין משתמשים בו בפסח: אנו לא מתכוונים להשתמש בדירתינו במשך כל החג, האם יש לנקות כל מיני כתמים שומניים ו או חתיכות שחורות שרופות שיש על התבניות או משטחי התנור כאשר לא מתכוונים להשתמש בתנור בפסח. מה הדין ביחס לנקיון השיש, כלים וכדומה?
תשובה: גם מי שאינו משתמש בבית בפסח צריך לנקותו מחמץ בעיקר במטבח וכן כל מקום שיש בו חמץ. אין צורך להכשיר אלא רק לנקות מחמץ בעין פירורי חמץ וכדו' בליל האחרון לפני עזיבת הדייר יש לבדוק את החמץ כנהוג.
שאלה: "בייביסיטר" בחול המועד: הוצע לי לשמור על ילדים שנאבדים בחוה"מ, ולקבל על כך ת האם הדבר מותר?
תשובה: כן.
שאלה: מנהגי יארצייט בחול המועד: רציתי לשאול מה צריך לנהוג ביארצייט שחל בחול המועד?
תשובה: יש לומר קדיש, ואם הוא יודע להיות שליח ציבור, ורצוי לקהל, יעבור לפני התיבה. אין הולכים לבית הקברות בחול המועד.
שאלה: קינואה וקטניות ירוקות בפסח: קיבלתי בעבר היתר מרב לאכול קטניות ירוקות בפסח, מכיוון שאני טבעונית. (ושאר משפחתי לא מקפידה על איסור קטניות) מה נכלל בדיוק בהגדרת קטניות ירוקות, אפונה, תירס, מקופסת שימורים זה ר? וכן, לגבי קינואה. הבנתי שיש מחלוקות האם זה קטניות או לא. האם יש מקום להקל גם באכילתה, בנסיבות הנ"ל?
תשובה: לא ציינת איזו עדה את. אם את אשכנזיה אסור לך לאכול גרגרים (זוהי ההגדרה הנכונה של קטניות) שעועית ירוקה או צהובה בתרמילים נחשבת לירק ויש פוסקים המתירים את יכולה לסמוך עליהם. קינואה היא גרגרים ששימשו כלחמם של ילידי אמריקה הדרומית דינה לדעתי כתירס שהגדרתו דומה ולכן היא אסורה לאשכנזים.
שאלה: הגעלה על מקום לא מוכשר: הכשרתי כלים בסיר שהיה על אש מתנור גז שלא מוכשר לפסח, האם צריך להכשיר את הסיר שאיתו ביצעתי את ההגעלה, ההגעלה הייתה אתמול, והכלים היו לא בני יומם, האם בגלל שהמים רתחו וגלשו בכדי להכשיר את הסיר לפני ההגעלה, גרמו לסיר שיקבל טעם מהכירים?
תשובה: ההגעלה לא נפסלה בגלל הכירים.
שאלה: לא אהיה בבית בבדיקת חמץ: ביום בדיקת החמץ אני עוזבת את הבית למשך כמה מימי החג ואאלץ לצאת מן הבית אחה"צ, לפני זמן בדיקת חמץ. האם מותר לבצע את הבדיקה אחה"צ במקום בערב?
תשובה: מן הראוי להשתדל מאוד להיות בשעת בדיקת חמץ, ורק לאחר מכן לצאת מן הבית. אך אם אין ברירה, יש לבדוק את החמץ ערב לפני כן, בלי ברכה.
שאלה: שעורים צבועות אסורות בפסח?: האם קני שעורים שצבענו ע"י ריסוס בספריי בצבעי זהב, כחול וכדו, והן משמשות בתור קישוט בבית בתוך אגרטל - עלולה בפסח להיות איתם בעיה מבחינת חמץ וכו? אגב, אין הם באים במגע עם מים, ומדובר רק בכעשר שעורים בתוך כד.
תשובה: רצוי לכלול אותם במכירת חמץ.
שאלה: קטניות בפסח לאשכנזים: האם יש רבנים אשכנזים המתירים אכילה של קטניות בפסח לאשכנזים?
תשובה: הם לא רבנים.
שאלה: עניני ליל הסדר - הלכה למעשה: א. האם עוף אפוי בתנור מוגדר כצלי ואסור למנהגנו באכילה בליל הסדר או לא? ב. כתב המ"ב (סי תעב סקי"א וביאה"ל ד"ה ואין חילוק) שאיטר יסב על צד שמאל (מפני הסכנה) ויאכל ביד ימין. - מה הדין באיטר שנוח לו יותר לאכול ביד שמאל (שמסב עליה)? ג) כתב כ"ת (פניני הלכה, פסח, פי"ב סוף אות א, עמ 165) שגם לדעת הגר"א וסיעתו (- הרא"ש, החיזקוני והא"ע) שיש מצוה באכילת מצה כל שבעה, מ"מ אין מצוה ביותר מכזית בסעודה. ורציתי לשאול מה מקורו, ובפרט שרבים מגדולי זמנינו חלקו ע"ז (אורחות רבינו ח"ב עמ צ אות לא - בשם הסטייפלר, מועדים וזמנים ח"ג סי רסז, ועוד). ויש להוסיף ע"ז, שבד הרמב"ם משמע (וכ"כ המהר"ל) שיש מצוה בכל אכילת מצה בליל פסח, ולא רק בכזית המחוייב. וא"כ צ"ב מנ"ל לכ"ת שהגר"א ודעימיה מדברים על סוג חיוב אחר? אולי הם רק מאריכים את הטווח שעליו דבר הרמב"ם (שבו יש מצוה בכל כזית נוסף באותה סעודה)?
תשובה: א. אם נראה כצלוי אסור, ואם אינו נראה צלוי מותר. וזה תלוי בכמות הנוזלים שמניחים יחד עם העוף. ב. גם הוא צריך להסב על צד שמאל, מפני שטעם הסכנה חזק מטעם הנוחות. ורק לעניין דיעבד אם כבר הסב השמאלי על צד ימין, יצא ידי חובתו (מ"ב תעב, יא). ג. כתבתי על כך בתשובה סמוכה. והספרים שהזכרת אינם נמצאים אצלי.
שאלה: כמוסות צמחי מרפא כשר לפסח?: אובחנתי כחולת סוכרת לפני כמה שנים. לצורך הטיפול אני לא נוטלת תרופות, אבל בהמלצת רב מקובל, אני לוקחת כמוסות ג ימנמה 1-2 ביום. מוכח לי שהכמוסות יעילות מאד ואני מתייחסת לזה כאל תרופה. על האריזה יש כשרות כמובן אבל לא מצויין אם זה כשר לפסח. הכמוסה עשויה מהצמח עצמו ואינה מכילה שמרים, חיטה וכו. ברור לי שאם אני אפסיק במשך החג את השימוש, רמת הסוכר תצא מהאיזון. האם מותר לי להמשיך כרגיל בפסח, ומה לגבי תוספי מזון כגון ויטמינים לבריאות העין?
תשובה: רב מקובל אינו מקובל עלינו כרופא. עליך להתיעץ עם רופא מדיציני ולקבל את הנחיותיו.
שאלה: מכירת חמץ גמור: אנו משפחה חד הורית ומצבנו הכלכלי לא פשוט, האם מותר לי למכור מוצרים כמו ספגטי וכדומה ולא להשליך אותם?
תשובה: אפשר לסמוך על מכירת החמץ, בשעת דחק כזו.
שאלה: בדיקת חמץ לאחר נקיון: האם בבדיקת חמץ חייבים לבדוק בכל הסדקים או שאפשר לסמוך על הניקיון?
תשובה: בדיקת חמץ נעשית לאחר שניקו את הבית היטב, והבדיקה היא חזרה שאכן הכל נוקה ואין חמץ בבית.
שאלה: למה גם ביטול וגם מכירה?: מדוע צריך גם מכירת חמץ וגם ביטול חמץ, מדוע לא די באחד משניהם?
תשובה: מדין תורה, ביטול החמץ לבד מספיק, אבל חכמים תיקנו שלא להסתפק בביטול חמץ ידוע, אלא לבדוק את החמץ ולבערו או למוכרו, וביטול חמץ שאנו מבטלים הוא רק על חמץ שאיננו ידוע לנו.
שאלה: הכשרת שיש לפסח: כדי להכשיר שיש וכיור נירוסטה עלינו לשפוך מים רותחים עליהם. מרגע שפעילות המיחם קומקום מפסיקה, גם הרתיחה והטמפרטורה יורדת מתחת ל-100 מעלות צלציוס. האם המים האלו שהם מעל 90 צלציוס טובים לצורך העניין?
תשובה: יחד עם שפיכת המים יש לעבור עם אבן מלובנת, על כל השיש. במידה ולא ניתן לעשות כן, לאחר שפיכת המים יש לכסות את השיש עם כיסוי נוסף. דברים חמים לשים על כיסוי יותר עבה שלא יגיע חום הסיר לשיש.
שאלה: פסטות למכור או לשרוף?: מה דינם של פסטות, האם להשאיר ולמכור או לשרוף?
תשובה: לכתחילה עדיף לשרוף, ובשעת הדחק אפשר למכור.
שאלה: בדיקת קמח מצה וקמח תפוחי אדמה: קמח מצה וקמח תפוחי אדמה כיצד לבדוק?
תשובה: אם הקמח טרי אין צריך לבדוק אותו.
שאלה: בישול בתנור בפסח: האם תנור שכבר ניקו והכשירו לפסח אפשר לבשל בו בכלים של חמץ לשבת?
תשובה: יש לבשל בו רק בכלים חד פעמיים, כשרים לפסח.
שאלה: ניקוי מקלדת מחשב לפסח: בבית שלי אכלו על המקלדת,אני יודע שיש חמץ בתוכה אבל אני לא יכול להוציאו ביד אלא אם כן אני אפרק את המקשים, מה עלי לעשות?
תשובה: יש המנסים לשאוב עם שואב אבק, ואם לא ניתן, יש לבטל את החמץ הנמצא שם, ואין צורך לפרק את המקלדת.
שאלה: סימילק כשר לפסח?: האם סימילאק כשר לפסח? (בחברה אומרים שאין בו חמץ אבל בגלל שמיוצר בחו"ל אין אישור על הקופסא)
תשובה: מן הראוי להשתמש רק במוצרים שיש להם הכשר לפסח.
שאלה: למכור קמח בפסח?: מה עושים עם קמח מלפני פסח, האם צריך למכור אותו, או פשוט להניח בצד?
תשובה: יש חשש חמץ גמור בקמח ולכן עדיף לבער אותו או למכור, מפני שמשרים אותו במים לפני שטוחנים את הגרעינים לקמח. אך קמח מלא בדרך כלל לא משרים אותו במים לפני הטחינה וכן אפשר למכור ולא צריך לבער.
שאלה: אוכל לדגים בפסח: מה לעשות באוכל של דגים שיש בהם תערובת חמץ?
תשובה: אוכל לדגים שהוא חמץ אין להאכיל בו את הדגים בפסח, ויש למכור אותו במכירת חמץ.
שאלה: אלכוהול לחיטוי בפסח: אני מקבל זריקות על בסיס יומי ומשתמש באלכוהול לחיטוי, האם מותר להשתמש באלכוהול גם בפסח, אם לא, האם יש חומר חיטוי אחר המותר לשימוש בפסח?
תשובה: אלכוהול מתוצרת ישראל איננו עשוי מדגנים ולכן אין איתו בעיה בפסח. ואם אינו ראוי למאכל כלל, גם אם עשוי מדגנים מותר להשתמש בו.
שאלה: מנהג משפחתי בקטניות: במשפחתי נהוג לא לאכול קטניות כצורתם, אבל עוגיות בוטנים כן אוכלים. האם מותר לי ללכת לפי המנהג הזה או שמא הוא טעות?
תשובה: הנוהגים כמנהג האשכנזים, נמנעים מלאכול מאכלים שעשויים גם מקטניות. אמנם בוטנים כצורתם יש שנוהגים לאכול, כי לדעתם הם אינם בכלל קטניות.